Hyvät pelaajat, pelien ystävät. Meillä on ilo kertoa teille mahtavia uutisia. Tampereella näet avataan museo peleistä. Ennen kaikkea videopeleistä.

Suomen pelimuseo kattaa myös muita pelaamisen muotoja, mutta panostaa ennen kaikkea videopeleihin. Museon näyttelyssä esitellään niin suomalaisen pelaamisen monikymmenvuotista historiaa kuin pelaamisen ja videopelien historiaa – ja nykypäivää – yleensäkin.

Osa museon rakentamiseen tarvittavista varoista kerätään myöhemmin avautuvalla joukkorahoituskampanjalla.

Suomen pelimuseo syntyy museokeskus Vapriikissa sijaitsevan Mediamuseo Rupriikin, Pelikonepeijoonien ja Tampereen yliopiston yhteistyöprojektina.

Myös allekirjoittanut on mukana museoprojektissa, joten voinette jo arvata mistä kuulette jatkossakin tietoja urakan etenemisestä. Museoprojektin ytimessä on väkevä ryhmä pitkän linjan pelaajia ja pelialan ammattilaisia, joilla on vahva näkemys siitä millainen hyvän pelimuseon pitää olla.

Pelimuseoitumisen taustalta löytyy muun muassa huikeita kokemuksia Tampereella aiemmin järjestetyistä pelinäyttelyistä, jotka ovat joka kerta keränneet Tampereen museoihin ennätysyleisöt. Positiiviset kokemukset ja hyvä yhteistyö Tampereen museoiden kanssa pohjustivat vuosien mittaan kypsyviä ajatuksia kokonaisesta peleille omistetusta museosta, jotka ovat näin muuttumassa nyt käsinkosketeltavaksi todellisuudeksi.

Kerromme museosta, suunnitelmista ja aikatauluista tarkemmin ensi viikolla! Pysykää kuulolla ja nähdään museolla!

Lisää aiheesta

Suomalaiset pelit silloin ja nyt -näyttely esittelee suomalaista pelihistoriaa liki sadan vuoden ajalta

Pelikonepeijoonit -näyttely avautui – pelaamisen historiaa esillä Tampereella

Pinball Hall of Fame – flipperimuseo Las Vegasissa

Transformers-näyttely toi autobotit ja decepticonit ihmisten ilmoille